Predkladacia správa

Návrh zákona, ktorým sa mení a dopĺňa zákon č. 525/2010 Z. z. o poskytovaní dotácií v pôsobnosti Ministerstva zdravotníctva Slovenskej republiky v znení neskorších predpisov,
sa predkladá ako iniciatívny návrh.

Uznesením vlády Slovenskej republiky č. 610 z 31. októbra 2012 bol schválený prenos pôsobností v oblasti protidrogovej politiky a monitoringu drogovej situácie na Slovensku z Úradu vlády Slovenskej republiky na Ministerstvo zdravotníctva Slovenskej republiky od 1. januára 2013.

Vláda Slovenskej republiky bodom B.2. v uznesení č. 610/2012 uložila zabezpečiť aj delimitáciu finančných prostriedkov účelovo určených na dotácie pre podporu protidrogových aktivít v SR.

Úprava poskytovania dotácií v rezorte zdravotníctva v zákone č. 525/2010 Z. z. o poskytovaní dotácií v pôsobnosti Ministerstva zdravotníctva Slovenskej republiky v znení neskorších predpisov, nedefinuje spôsob a účel poskytovania dotácií na podporu protidrogových aktivít. Účelom predkladaného návrhu zákona je doplnenie tejto špecifickej dotačnej oblasti s prihliadnutím na prenos pôsobností v oblasti protidrogovej politiky a monitoringu drogovej situácie na Slovensku z Úradu vlády Slovenskej republiky na Ministerstvo zdravotníctva Slovenskej republiky.

V návrhu zákona sa ustanovujú nielen podmienky poskytnutia dotácií na podporu protidrogových aktivít, ale sa aj presnejšie vymedzujú podmienky poskytovania dotácií na iné účely, aby sa zabezpečila väčšia transparentnosť čerpania dotácie.

Súčasne sa návrhom zákona riešia aj požiadavky aplikačnej praxe, najmä ustanovenie orgánu na vyhodnocovanie žiadostí o dotácie na účely výskumu a vývoja v oblasti zdravotníctva. Žiadosti o tieto dotácie posudzuje Vedecká rada Ministerstva zdravotníctva Slovenskej republiky.

Návrh zákona obsahuje aj splnomocňovacieho ustanovenie na vydanie všeobecne záväzného právneho predpisu, ktorým sa ustanovia kritériá a postup na vyhodnocovanie žiadostí o poskytnutie dotácie podľa § 2 ods. 1 písm. a) až l).

Návrhom zákona nevznikajú nové požiadavky na štátny rozpočet. V prípade rozhodnutia o poskytnutí dotácie bude tento výdavok realizovaný v rámci schválených limitov výdavkov kapitoly Ministerstva zdravotníctva SR na príslušné rozpočtové roky. Návrh zákona nebude mať vplyv na rozpočty obcí a vyšších územných celkov a nebude mať vplyv na podnikateľské prostredie, sociálne vplyvy, ani vplyv na životné prostredie a na informatizáciu spoločnosti.

Nie je dôvod nesprístupňovania návrhu zákona.

Návrh zákona nemá byť predmetom vnútrokomunitárneho pripomienkového konania.

Dátum účinnosti sa navrhuje s prihliadnutím na dĺžku legislatívneho procesu a potrebnú legisvakanciu.
Návrh zákona bol predmetom medzirezortného pripomienkového konania od 26. augusta do 18. septembra 2014. Ani do času ukončenia prípravy materiálu na rokovanie Legislatívnej rady vlády Slovenskej republiky nezaslali pripomienky k návrhu zákona pripomienkujúce orgány uvedené vo vyhodnotení pripomienkového konania.